2. sz. melléklet

**PÁLYÁZATI FELHÍVÁS – A gazdaság –és kereskedelemfejlesztés ösztönzésére.**

Szentes Város Önkormányzata Képviselő-testületének a gazdaságélénkítésről szóló Rendelete keretében támogatott **„gazdaság-és kereskedelemfejlesztés”** című pályázati felhívása.

A **pályázat célja,** hogy egyszeri **visszatérítendő kamatmentes** pénzügyi támogatással segítséget nyújtson a Szentes Város közigazgatási területén működő vállalkozók, vállalkozások **gazdaság-és kereskedelem fejlesztéséhez, bel- és külföldi piacra jutásához, üzleti kapcsolataik fejlesztéséhez.**

**I., A pályázat tárgykörei:**

1) A vállalkozások termelését, szolgáltatását közvetlenül segítő, bővítő gépi berendezések, eszközök, termékek beszerzése (beleértve az energiatakarékos eszközök beszerzését).

2) EU követelményeinek megfelelő eszközök beszerzése, illetve a jogszabályváltozásból eredő technikai követelmények megvalósítása (HACCP, pénztárgépcsere stb.).

3) Bel- és külföldi kiállításokon, vásárokon, termékbemutatókon - elsősorban a várost és annak gazdaságát bemutató rendezvényen - való részvétel dologi költségei.

4) Közvetlenül a pályázó által gyártott, illetve forgalmazott áruhoz, ill. a pályázó által teljesített szolgáltatáshoz kapcsolódó reklám- és propagandaanyagok, termékismertetők készítése.

5Bel- és külföldi, szervezett üzletember találkozókon való részvétel támogatása.

6) Csongrád megyében szervezendő kereskedelemfejlesztési és befektetés-ösztönzési akciók szervezésének támogatása.

7) Kereskedelem és vendéglátás területén franchise rendszer értékesítésének, ill. a franchise átvevő partner rendszerbe való belépésének támogatása.

8) Telephely kialakítása, vásárlása.

9) Szakképzési körülmények kialakítása és javítása.

10)Magyarországi regisztrált tenyészetből származó, hatósági állatorvos által vizsgált, hivatalosan egészségesnek nyilvánított, négylábú állatok (sertés, szarvasmarha, juh, kecske) vásárlása.

**II., A pénzügyi támogatás módja:**

Visszatérítendő kamatmentes támogatás **maximum 4.000.000 Ft**.

A támogatásból 36 havi futamidővel legfeljebb a beruházás, fejlesztés nettó értékének, az elfogadott költségeknek az 50%-a finanszírozható. Fontos szabály, hogy nem kötelező feltétel az új munkahely létrehozása, de azonos igényű és megítélésű pályázatok esetén előnyt élvez az, amelyik létszámfejlesztést vállal. **A létrehozott új munkahelyet legalább 2 évig meg kell tartani!**

Pénzügyi teljesítését tekintve a pályázat benyújtásának időpontjában legfeljebb 50 % készültségi fokon álló, legkorábban a pályázat benyújtása előtt 3 hónappal megkezdett, a pályázat benyújtásától számított **1 éven belül megvalósuló** projekttel lehet pályázni.

A pályázat benyújtásáig már lezajlott kereskedelemfejlesztési cél támogatására pályázat nem

nyújtható be. (**I., A pályázat tárgykörei** 3., 6. pontja).

Amennyiben a támogatott jogszabályi és szerződéses kötelezettségeinek nem tesz eleget, úgy kamattal növelt visszatérítési kötelezettség terheli, melynek mértéke a jegybanki alapkamat kétszerese. A visszatérítési kötelezettség teljesítésének határideje a kötelezettség fennállásának Önkormányzat általi megállapítását követő 30 nap.

**III., A pályázati alap forrásai:**

A pályázati alapot az alábbi források képezik:

1.) Szentes Város Önkormányzata Képviselő-testülete által a tárgyévi költségvetésben erre elkülönített összeg,

2.) Az alap tárgyévet megelőző évben fel nem használt összege.

3.) Az alap pénzeszközeiből származó kamat és egyéb tőkejövedelem.

4.) Az alap javára teljesített visszafizetések és ezek járulékai.

5.) A pályázati díj összege, amely évente a pályázat kiírásakor kerül meghatározásra.

**IV., A pályázati támogatás biztosítéki formái:**

a) óvadék (pénzbetét, állam által kibocsátott értékpapír)

b) termőföld ingatlan

c) épített ingatlan

d) vagyontárgy (ingóság)

A biztosíték meglétét, tulajdonlását igazoló okmányokat a pályázathoz csatolni kell. Ennek elmaradása esetén a pályázat érdemi elbírálás nélkül elutasításra kerül. Amennyiben a pályázó ingatlanon kívül eső dolgot ajánl fel biztosítékul, úgy a zálogszerződés közjegyzői okiratba foglalásának valamint a nyilvántartásba vételének költségeit a pályázónak viselnie kell. A támogatás elnyerése esetén a támogatott köteles a fedezetül felajánlott ingatlanra, vagy vagyontárgyra vonatkozóan általános vagyonbiztosítást kötni, valamint a támogatás erejéig és idejéig a biztosítás összegét Szentes Város Önkormányzata javára engedményeztetni.

**V., A pályázat benyújtására jogosult:**

Pályázat benyújtására jogosult minden olyan vállalkozás (egyéni ill. társas vállalkozás), aki/amely

1. Szentes város közigazgatási területén bejegyzett székhellyel és/vagy telephellyel rendelkezik,

2. a pályázat benyújtásakor nem áll csőd-, felszámolási vagy végelszámolási eljárás alatt,

3. a pályázat beadásakor lejárt köztartozása nincs,

4. nem pályázhat 5 évig az a vállalkozás aki/amely a már folyósított támogatásból eredő visszafizetési kötelezettségének nem tett eleget, a támogatási célt nem valósította meg, vagy megtévesztően nyilatkozott.

5. Kapcsolt vállalkozások közül csak egy pályázó részesülhet támogatásban.

Fent megnevezett feltételeknek együttesen kell fennállniuk, bármelyik hiánya a pályázat érdemi vizsgálat nélküli kizárását eredményezi a pályázati körből.

**VI., A pályázat benyújtásának tartalmi és formai követelményei:**

A pályázaton való részvétel részletes feltételeit, a pályázat benyújtásának tartalmi és formai követelményeit, a pályázat elbírálásának szempontjait a Pályázati Útmutató (csomag) tartalmazza.

Pályázatot benyújtani cégszerűen aláírt papír alapú formában lehet, **3 példányban** (1 eredeti és 2 másolat) a Szentesi Közös Önkormányzati Hivataltól átvett, letöltött vagy elektronikus postán (e-mail) kapott Pályázati Útmutató csomag alapján. Nem kötelező, de a pályázat gyorsabb elbírálása érdekében ajánlott a komplett pályázat elektronikus postán (e-mailben) történő benyújtása a [bocskay@szentes.hu](mailto:bocskay@szentes.hu) címre.

A pályázati csomag beszerezhető: Szentesi Közös Önkormányzati Hivatal Ipari Park referensénél (6600 Szentes, Kossuth tér 6.), illetve letölthető a [www.szentesinvest.hu](http://www.szentesinvest.hu) honlapról.

**VII., Általános feltételek:**

1. Alaponként - egy fordulóban - egy pályázó csak egy pályázatot nyújthat be.

2. Egy pályázó az adott évben csak egy alapból nyerhet el támogatást.

3. Azok a pályázók, akik 5 éven belül már kétszer részesültek támogatásban, abban az esetben részesülhetnek újból, amennyiben a pályázat benyújtásakor maximum 1 folyamatban lévő, vissza nem fizetett támogatásuk van, illetve forráshiány miatt egyéb pályázat nem kerül elutasításra.

4. Előnyt élveznek azok a pályázók, akik még nem részesültek támogatásban.

5. Pályázónként a kint lévő aktuális támogatás összege együttesen nem haladhatja meg a 8 millió Ft-ot.

**VIII., A pályázat beérkezésének és elbírálásának határideje:**

A pályázat beérkezésének határideje: *a mindenkor érvényes kiírás szerint*

A pályázat beadásának helye/postai címe:

Szentesi Közös Önkormányzati Hivatal, 6600 Szentes, Kossuth tér 6. (212. sz. iroda)

A pályázat benyújtására nyitva álló határidő elmulasztása esetén igazolási kérelemnek nincs helye.

A pályázat keretében egyszeri hiánypótlásra van lehetőség, a hiánypótlásra felszólító levél átvételét

követő 10 naptári napon belül. Ennek elmaradása a pályázatból való kizárást eredményezi. A hiánypótlás határidejének meghosszabbítására nincs mód.

A benyújtott pályázatokat Szentes Város Képviselő-testülete bírálja el és hoz döntést, a mellette

működő Tulajdonosi Bizottság javaslatát figyelembe véve.